stanford-oval/wikipedia huggingface dataset:
חסם הולכה עלייתי-חדרי מדרגה שלישית
גורמים

קיימים גורמים רבים העשויים להוביל לחסם הולכה מדרגה שלישית:
הסיבה הנפוצה ביותר להופעה של חסם מסוג זה היא איסכמיה קרדיאלית ובמיוחד איסכמיה המתרחשת במהלך אוטם שריר הלב. אוטם שריר הלב המערב את הקיר התחתון, עלול לגרום לנזק לקוצב ה-AV, מה שעלול לפגוע במעבר הדחף החשמלי דרכו ובכך לגרום לחסם הולכה מדרגה שלישית. מחקרים הראו כי פגיעה שהיא תוצאה של אוטם בקיר התחתון, היא לרוב פגיעה הפיכה החולפת בתוך כשבועיים. מקורו של קצב המילוט שייווצר במקרים אלו יהיה לרוב קוצב ה-AV עצמו, כך שקומפלקס QRS במקרים אלו יהיה לרוב צר. אוטם בקיר הקדמי של הלב עשוי לגרום לנזק לסיבי ההולכה המרוחקים שבלב, מה שעלול לגרום גם הוא להופעה של חסם הולכה מדרגה שלישית. בניגוד לאוטם בקיר התחתון, כאן יהיה מדובר לרוב בנזק משמעותי וקבוע למערכת ההולכה, והטיפול יכלול לרוב השתלה של קוצב לב קבוע. במקרים אלו יהיה מקורו של קצב המילוט בחדרי הלב עצמם, כך שקומפלקס QRS צפוי להיות רחב.
סיבה נפוצה נוספת היא התנוונות של מערכת ההולכה, שעשויה לגרום להיווצרות הדרגתית של חסם הולכה, כך שלעיתים יופיע בתחילה חסם הולכה מדרגה ראשונה, חסם הולכה מדרגה שנייה, וחסם צרור הולכה ימני או שמאלי.
באופן שאינו לחלוטין מוסבר, קיימים מקרים מולדים של חסם הולכה מדרגה שלישית. שכיחותה של התופעה עומדת על בין אחד ל-15,000 לאחד ל-22,000 לידות. שכיחותם של מקרים אלו עולה כשמדובר בתינוקות שנולדו לאם הסובלת ממחלת הזאבת. מעריכים כי נוגדנים ממערכת הדם של האם חודרים דרך השלייה ותוקפים את תאי הלב של העובר במהלך ההיריון.
היפרקלמיה עשויה גם היא לגרום לחסם מדרגה שלישית, בעיקר בחולים הסובלים ממחלת לב.
מינון יתר של תרופות בעיקר מסוג חוסמי בטא, דיגוקסין וחוסמי תעלות סידן.
טיפול

הסכנה המיידית בחסם הולכה מדרגה שלישית היא קצב לב איטי שיגרום לתת לחץ דם. הטיפול הראשוני בהפרעה מתרכז בניסיון להעלות את קצב הלב ובכך להעלות גם את לחץ הדם והפרפוזיה.
טיפול > הטיפול התרופתי

במקרים רבים משמש אטרופין תוך-ורידי כקו ראשון בטיפול בחסם הולכה מדרגה שלישית. אטרופין הוא אנטגוניסט תחרותי לקולטני אצטילכולין, כך שהוא מצמצם את פעילותה של מערכת העצבים הפאראסימפתטית. הוא מעלה את יכולת ההולכה של קשר הפרוזדור והחדר ומצמצם את פעילותו של העצב התועה על הלב. פעולות אלו מעלות את קצב הלב ואת לחץ הדם. אטרופין יעיל בעיקר במקרים בהם קומפלקס QRS הוא צר, מה שמעיד על היותו של קצב המילוט נובע מתאים בקשר הפרוזדור והחדר. השפעתו של האטרופין על חסם הולכה מדרגה שלישית עם קומפלקס רחב, כלומר קצב מילוט הנובע מהחדרים עצמם, היא לרוב דלה עד בלתי קיימת. כמו כן אטרופין אינו יעיל בחולים שעברו השתלת לב.
תרופות נוספות המשמשות להעלאת קצב הלב הן אדרנלין תוך ורידי או דופמין תוך-ורידי, הניתנות לרוב במקרים בהם לא חל שיפור לאחר שימוש באטרופין, או במקרים בהם האטרופין לא צפוי להיות יעיל (קומפלקס QRS רחב או חולים לאחר השתלת לב לדוגמה).
במקרים בהם יש חשד כי הסיבה לחסם ההולכה היא מינון יתר של תרופות, ניתן להשתמש באנטידוטים הרלוונטיים על פי סוג התרופה. כך במינון יתר של חוסמי בטא ניתן להשתמש בגלוקגון על מנת לסתור את השפעת התרופה, ואילו במינון יתר של חוסמי תעלות סידן ניתן להשתמש בסידן
.
טיפול > טיפול חשמלי

במצבים חמורים בהם החולה מציג ירידה חמורה בפרפוזיה, עשוי הטיפול הראשוני לכלול קיצוב חיצוני של הלב. אם החולה בהכרה ניתן לשקול שימוש בתרופות כמו בנזודיאזפינים ואופיאטים, על מנת לטשטש את רמת ההכרה ולהקל על הכאב שנגרם כתוצאה מהקיצוב.
במצבים בהם נגרם נזק בלתי הפיך למערכת ההולכה יש צורך בהשתלה של קוצב לב. סוג הקוצב שנמצא בשימוש במקרים אלו הוא קוצב המקבל את הדחף החשמלי היוצא מהקוצב הראשי של הלב באמצעות אלקטרודה הממוקמת בעלייה הימנית, משם הוא שולח את הדחף החשמלי דרך אלקטרודה המובילה אל החדר הימני, באופן בו הוא שומר על ההשהיה של הדחף החשמלי לצורך הסנכרון הנדרש בין התכווצות העליות והחדרים. הקוצב עוקף בכך את החסימה בקוצב ה-AV ולמעשה מפעיל את שני החדרים. הקוצב מתוכנת כך שימנע האטה של הדופק מתחת לקצב מסוים, וכן מתוכנת לרוב, כך שיתעד מקרים של פרפור או רפרוף עליות, שני מצבים משניים שעשויים להיות נלווים לחסם הולכה מדרגה שלישית.
תופעת לוואי מסוימת של השתלת קוצב מסוג זה עשויה להיות התכווצות לא מסונכרנת של חדרי הלב, זאת כיוון שהדחף החשמלי עובר קודם דרך חדר ימין ומשם הוא ממשיך אל חדר שמאל. בחולים מסוימים, ובמיוחד בחולים הסובלים מאי ספיקת לב, עשויה תופעה זו לגרום לירידה בתפוקת הלב, כך שלעיתים יש להשתמש בקוצב מסוג CRT, לו קיימת אלקטרודה נוספת המקצבת ישירות את החדר השמאלי וכך מאפשרת סנכרון בהתכווצות החדרים.
ראו גם

חסם הולכה עלייתי-חדרי
חסם הולכה עלייתי-חדרי מדרגה ראשונה
חסם הולכה עלייתי-חדרי מדרגה שנייה
מערכת ההפעלה וההולכה החשמלית של הלב
הערות שוליים

↑  "Heart Block". NHS Choices. National Health Service (UK). נבדק ב-25 באוגוסט 2015. {{cite web}}:  (עזרה)
↑  Edhag O, Swahn A (1976). "Prognosis of patients with complete heart block or arrhythmic syncope who were not treated with artificial pacemakers. A long-term follow-up study of 101 patients". Acta Med Scand. 200 (6): 457–63. doi:10.1111/j.0954-6820.1976.tb08264.x. PMID 1015354.
↑  Sclarovsky, S; Strasberg, B; Hirshberg, A; Arditi, A; Lewin, RF; Agmon, J (ביולי 1984). "Advanced early and late atrioventricular block in acute inferior wall myocardial infarction". American Heart Journal. 108 (1): 19–24. doi:10.1016/0002-8703(84)90539-8. PMID 6731277. {{cite journal}}:  (עזרה)
↑  Dorney, E (בספטמבר 1981). "The role of pacemaker therapy in acute myocardial infarction". Primary care. 8 (3): 509–17. PMID 7031733. {{cite journal}}:  (עזרה)
↑  Brucato, A; Previtali, E; Ramoni, V; Ghidoni, S (בספטמבר 2010). "Arrhythmias presenting in neonatal lupus" (PDF). Scandinavian journal of immunology. pp. 198–204. doi:10.1111/j.1365-3083.2010.02441.x. PMID 20696016. {{cite web}}:  (עזרה)
↑  Sohoni A, Perez B, Singh A (2010). "Wenckebach Block due to Hyperkalemia: A Case Report". Emerg Med Int. 2010: 879751. doi:10.1155/2010/879751. PMC 3200192. PMID 22046534.
↑  Tintinalli's emergency medicine : a comprehensive study guide. Tintinalli, Judith E.,, Stapczynski, J. Stephan,, Ma, O. John,, Yealy, Donald M.,, Meckler, Garth D.,, Cline, David, 1956- (Eighth ed.). New York. p. 123. ISBN 9780071794763. OCLC 915775025.{{cite book}}:  תחזוקה - ציטוט: others (link)
↑  "Third-Degree Atrioventricular Block (Complete Heart Block) Treatment & Management: Approach Considerations, Initial Management Considerations, Atropine and Transcutaneous/Transvenous Pacing". 2018-07-05.
1 2  Oxford textbook of critical care. Webb, Andrew R. (Andrew Roy),, Angus, D. C. (Derek C.), 1962-, Finfer, Simon,, Gattinoni, Luciano,, Singer, Mervyn, (Second ed.). Oxford. pp. 730–735. ISBN 9780199600830. OCLC 954059445.{{cite book}}:  תחזוקה - ציטוט: extra punctuation (link) תחזוקה - ציטוט: others (link)
↑  "Atrioventricular block, Treatment Options". BMJ Best Practice. BMJ (British Medical Journal). נבדק ב-25 באוגוסט 2015. {{cite web}}:  (עזרה)
1 2  Rosen's emergency medicine : concepts and clinical practice. Walls, Ron M.,, Hockberger, Robert S.,, Gausche-Hill, Marianne, (Ninth ed.). Philadelphia, PA. p. 959. ISBN 9780323390163. OCLC 989157341.{{cite book}}:  תחזוקה - ציטוט: extra punctuation (link) תחזוקה - ציטוט: others (link)
↑  Dretzke, J.;  et al. "Compared to single chamber ventricular pacemakers, dual chamber pacemakers may reduce the incidence of complications in people with sick sinus syndrome and atrioventricular block". Cochrane reviews. נבדק ב-25 באוגוסט 2015. {{cite web}}:  (עזרה)
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
תרשים מוניטור המציג חסם הולכה מדרגה שלישית. ניתן לראות כי גלי ה-P סדירים וכך גם קומפלקסי QRS. עם זאת, אין קשר בין גלי ה-P לקומפלקסים, מה שמעיד על היעדר קשר חשמלי בין העליות לחדרים.
חייו של כבאי אמריקאי

| --- | --- |

צילום מסך מתוך סצנת הפתיחה של הסרט
 בימוי:  אדווין סטנטון פורטר
 תסריט:  אדווין סטנטון פורטר 
 שחקנים ראשיים:  ארתור ווייט ויואן ווהן
 צילום:  אדווין סטנטון פורטר 
 מדינה:  ארצות הברית
 חברת הפקה:  אולפני אדיסון 
 חברה מפיצה:  חברת ההפקות של אדיסון
 הקרנת בכורה:  ינואר 1903
 משך הקרנה:  6 דק' 
 שפת הסרט:  סרט אילם
 סוגה:  סרט אילם סרט קצר סרט שחור לבן
 דף הסרט ב־IMDb
 
חייו של כבאי אמריקאי (באנגלית: Life of an American Fireman) הוא סרט קולנוע אמריקאי עלילתי קצר אילם בשחור-לבן, שביים אדווין ס. פורטר עבור חברת ההפקות של תומאס אדיסון. הסרט צולם בסוף שנת 1902 והופץ בתחילת שנת 1903. זהו אחד מסרטי הקולנוע העלילתיים האמריקאים המוקדמים, המציג הצלה של אישה וילד מבניין בוער. עלילת הסרט דומה לזה של הסרט האנגלי "!‏Fire", בבימויו של ג'יימס ויליאמסון.
חשיבות היסטורית

חייו של כבאי אמריקאי הוא סרט המשלב מספר חידושים בטכניקות הקולנוע של סוף המאה ה-19 וראשית המאה ה-20. באופן ספציפי יותר, פורטר בונה סיפור רציף באמצעות שבע סצנות, הכוללות בסך הכל תשעה שוטים:
פנים. חדר בתחנת כיבוי אש. כבאי ישן וחולם על אישה וילד.
פנים. תחנת כיבוי אש. קלוז אפ על מכשיר אזעקת אש בניו יורק.
פנים. חדר המגורים של הכבאים, אשר בקומה השנייה של תחנת כיבוי האש.
פנים. החלל שמתחת לחדר המגורים.
חוץ. חזית תחנת כיבוי האש. הכבאים עוזבים את התחנה.
חוץ. רחובות ניו יורק. הכבאים בדרכם למקום השריפה.
חוץ. חזית בניין מגורים. הכבאים מגיעים למקום השריפה.
טכניקת בניית מרחבי חלל וזמן באופן שכזה בקולנוע לא הומצאה על ידי פורטר, אבל הוא זה שלראשונה מיקסם את הטכניקה הזו, ואף פיתח אותה בסרטו המפורסם יותר משנת 1903, "שוד הרכבת הגדול".
צ'ארלס מוסר, חוקר קולנוע, מציין כי סרט זה מייצג את השינוי בזמן של תפקידם החברתי של הכבאים.
גרסאות שונות

במשך תקופה ארוכה, סרט זה נחשב לבעל סגנון עריכה יוצא דופן משלו, שנחשב לדוגמה המוקדמת ביותר שיש לעריכה צולבת, בעיקר בסצנות האחרונות של הסרט - ההצלה של האישה והילד שלה. על בסיס זה, פורטר נודע כעורך חדשני. עם זאת, מחקר שנערך בספריית הקונגרס טוען כי גרסת הסרט, הכוללת עריכה צולבת, היא גרסה שנערכה מחדש, במועד לא ידוע שלאחר המועד המקורי של הפצת הסרט בשנת 1903, וכי בגרסתו המקורית, היו מעט, אם בכלל, שימושים בטכניקות עריכה חדשניות. בגרסה המקורית, צילום פנים הבית הבוער מוצג קודם כל, ובשלמותו - כבאים עולים על סולם, נכנסים לחדר בוער דרך החלון, מחלצים אישה ותינוק, ולאחר מכן מכבים את האש עם צינור. בשוט שלאחר מכן ישנה חזרה על אותן הפעולות בדיוק, אך הפעם הן מצולמות בצילום חוץ של חזית הבניין. צ'ארלס מוסר תיעד את ההיסטוריה של מחלוקת זו בתוכנית הטלוויזיה Before the Nickelodeon, והגיע למסקנה כי גרסת הסרט, המכילה את הפעולה החוזרת על עצמה, הייתה זו שפורסמה בשנת 1903.‏
ראו גם

שוד הרכבת הגדול
הערות שוליים

1 2  Originally in Edison Films catalog, February 1903, 2-3; reproduced in Charles Musser, Before the Nickelodeon: Edwin S. Porter and the Edison Manufacturing Company (Berkeley: University of California Press, 1991), 216-18.
↑  Musser, Before the Nickelodeon, 230-33.
| --- | --- |
בקרת זהויות :  LCCN: n2019072352  SUDOC: 183352238  VIAF: 313578001   WorldCat (עם VIAF): 313578001
טבח ארפורט

טבח ארפורט התרחש בקהילה היהודית בארפורט, גרמניה, בא' בניסן ה'ק"ט (21 במרץ 1349), כחלק מגזירות ק"ט בימי המוות השחור. במהלך הפרעות נטבחו כ-3,000 יהודים מבני הקהילה, והניצולים מבני הקהילה גורש מהעיר. חלק מהיהודים הציתו את בתיהם ורכושם ונספו בלהבות לפני שניתן היה להתקיף אותם. הטבח החל בשבת בבוקר, בעת תפילת שחרית, ואחד ממוקדי הטבח העיקריים היה בית הכנסת של הקהילה. בית הכנסת עצמו ניזוק בפרעות, אך שופץ והוא עומד על תלו עד היום.
יש הסוברים שבין הנרצחים היה הרב אלכסנדרי זוסלין הכהן, מחבר "ספר האגודה". ר' ישראל ברבי יואל מארפורט, שניצל מן ההריגה, כתב קינה על האירוע, בשם: "ציון אֲרַיַוֵךְ בכי", ובה מוזכר ר' אלכסנדר זוסלין.
כתבי יד עבריים רבים שהיו בידי הקהילה הושחתו במהלך הטבח ונבזזו בידי הפורעים. לאחר גירוש היהודים, הוחרמו כתבי היד בידי עיריית ארפורט, ואחדים מהם נמכרו על ידה לאורך השנים. אוסף גדול של כתבי יד עבריים שהיו בבעלות קהילת ארפורט התגלגלו לספריית הכנסייה האוונגליסטית בעיר. בשנת 1879 מכרה הכנסייה האוונגלית את כתבי היד היהודיים שברשותה לידי ספריית המדינה בברלין, תמורת 5,000 מרקים, ושם הם שמורים עד היום כ"אוסף ארפורט". בין כתבי היד באוסף ארפורט ספרי תורה, חומשים, מחזור וכן כתב יד ארפורט לתוספתא, אחד מכתבי היד החשובים של התוספתא.
מועד הטבח

מקורות שונים מוסרים תאריכים שונים למועד הטבח: 21 במרץ 1349, 2 במרץ או באוגוסט של אותה שנה. עם זאת, מרבית המקורות מציינים את התאריך 21 במרץ, שחל באותה שנה בשבת, א' בניסן ה'ק"ט. תאריך זה אומת גם מהשוואה לממצאים שנמצאו על ספרי התורה שהושחתו ונבזזו מבית הכנסת במהלך הטבח. סימני השריפה וההשחתה שנמצאו על ספרי התורה מראים שספר תורה אחד היה גלול לפרשת תזריע ואחר לפרשת פינחס. קריאות אלה תואמות את הקריאות שהיו אמורות להקרא בשבת שבה אירע הטבח (פרשת תזריע הייתה פרשת השבוע באותה שבת, ומפרשת פינחס קראו לכבוד ראש חודש). כמו כן, על מחזור הקהילה שנבזז אף הוא נמצאו כתמי דם בעמוד היוצר לפרשת החודש שנאמר באותה שבת.
הערות שוליים

↑  21.03.1349: Up to 3,000 Jews were killed in Black Death massacre in Efurt, timenote.info (באנגלית)
↑  Manjunath.R, Timelines of Nearly Everything, Manjunath.R, 2021-07-03. (באנגלית)
↑  "המוות השחור", במהדורת 1901–1906 של האנציקלופדיה היהודית (באנגלית).
↑  Heinrich Graetz (31 בדצמבר 2009). History of the Jews, Vol. IV (in six volumes): From the Rise of the Kabbala (1270 C.E.) to the Permanent Settlement of the Marranos in Holland (1618 C.E.). Cosimo, Inc. p. 109. ISBN 978-1-60520-946-3. In Erfurt, out of a community of 3000 souls, not one person survived. {{cite book}}:  (עזרה)
↑  Marvin J. Heller (2004). The Sixteenth Century Hebrew Book: an abridged thesaurus. Brill. p. 615. ISBN 978-90-04-13309-9.
↑  מתוך ספר קינות דפוס לובלין שע"ז, מצוטט בהקדמה לספר האגודה בהוצאת הרב אברהם יוסף צ'יק.
↑  תיאור המכירה באתר הספרייה, רשומה 1.15.(הקישור אינו פעיל, 11.3.2020)
↑  אפרים כספי, "גווילים נשרפים בשבת ראש חדש פרשת החדש: על ספרי התורה באוסף ארפורט", ירושתנו ז (תשע"ד), עמ' רמ–רמב. (גרסה מוקדמת של המאמר בבלוג 'גילוי מילתא בעלמא' של עזרא שבט)
חייו והרפתקאותיו של ניקולס ניקלבי (מחזה)

| --- | --- |

 כתיבה:  צ'ארלס דיקנס (רומן) דייוויד אדגר (מחזה)
 מקום ההתרחשות:  לונדון, אנגליה
 תקופת ההתרחשות:  תחילת המאה ה-19
 סוגה:  דרמה
 הצגת בכורה:  1980
 משך ההצגה:  8 וחצי שעות
 שפה:  אנגלית
 פרסים:  פרס אוליבייה 
 
חייו והרפתקאותיו של ניקולס ניקלבי (באנגלית: The Life and Adventures of Nicholas Nickleby) הוא מחזה באורך ½8 שעות, עיבוד לרומן באותו שם מאת צ'ארלס דיקנס. המחזה הוצג בשני חלקים, הראשון באורך 4 שעות עם הפסקה של 15 דקות, והחלק השני באורך ½4 שעות עם שתי הפסקות בנות 12 דקות. בתחילה הוצג המחזה בשני ערבים רצופים, או בשלמותו החל משעות אחר הצהריים ועם הפסקה לארוחת ערב. בטלוויזיה שודר המחזה בארבעה חלקים.
הצגת הבכורה הייתה ב-5 ביוני 1980. המחזה הוצג במשך שמונה שבועות בתיאטרון אלדוויץ', וכשהחלק הראשון הוצג בכמה לילות והחלק השני בלילות אחרים. שני החלקים הוצגו יחד בהצגות יומיות ובהופעה בערבים. המחזה הוצג מחדש באלדוויץ' במשך שמונה שבועות נוספים בעונת הסתיו של שנת 1980, ובעונת האביב של 1981. אחר כך צולמה ההצגה לטלוויזיה בתיאטרון אולד ויק. ב-1981 בעונת הסתיו הועלתה ההצגה בברודוויי. ב-1985 הוצג המחזה מחדש עם צוות שחקנים אחר בתיאטרון רויאל שייקספיר בסטרטפורד, ויצא לסיור הופעות בלוס אנג'לס ובברודוויי.
המחזה הוא עיבוד של המחזאי דייוויד אדגר (אנ') לספר "חייו והרפתקאותיו של ניקולס ניקלבי" מאת צ'ארלס דיקנס. את המחזה ביימו ג'ון קיירד (אנ') וטרוור נאן. את המוזיקה והשירים כתב סטיבן אוליבר. מעצבי התפאורה היו ג'ון נפייר ודרמוט הייז. ב-4 באוקטובר 1981 הועלה המחזה בתיאטרון פלימות' בברודוויי והוצג עד 3 בינואר 1982. הפקה מחודשת של המחזה הועלתה ב-1986 בברודוויי ובסיור הופעות בארצות הברית. ב-2006 עד 2008 הועלתה הפקה מחודשת של המחזה בגרסה מקוצצת.
תיעוד של ההפקה המקורית בלונדון פורסם בספר Freeman, John, The Greatest Shows on Earth: World Theatre from Peter Brook to the Sydney Olympics. Libri: Oxford ISBN 978 1 907471 54 4.
הפקות

בהפקה המקורית שיחקו רוג'ר ריס בתפקיד ניקולס, דייוויד תרלפול בדמות סמייק, בן קינגסלי בתפקיד סקווירס, בוב פק בתפקיד כפול של ג'ון ברודי וסר מלברי הוק, ג'ון וודוויין בתפקיד ראלף ניקלבי, סוזל ליטלר (אנ') בתפקיד קייט, אדוארד פת'רברידג' בתפקיד ניומן נוגס, טימותי ספול בתפקיד ווקפורד הצעיר ומר פולייר, ג'ון מקאנרי בתפקיד מר מנטליני, ויליאם המלצר ומר סנבליצ'י, גרהם קרודן בתפקיד וינסנט קראמלס וסוזן ברטיש בתפקיד פאני סקווירס, פג סליידרסקיו, מיס סנבליצ'י ועוד. כל השחקנים פרט לריס גילמו מספר דמויות. בנובמבר 1980 הוחלפו חלק מהשחקנים, פולטון מק'קיי שיחק בתפקיד סקווירס, אמילי ריצ'רד שיחקה בתפקיד קייט ניקלבי וכריסטופר בנג'מין בדמות קראמלס. פולטון מק'קיי וטימותי ספול עזבו את הלהקה כשההצגה הועלתה בברודוויי והוחלפו על ידי אלן ארמסטרונג ואיאן מקניס בהתאמה. בקיץ 1981 עם סיום ההופעות בתיאטרון אלדוויץ הועברה ההצגה לתיאטרון אולד ויק והמחזה צולם למיני-סדרה בת ארבעה חלקים עבור ערוץ 4 ורשת"Mobil Showcase Network". הסדרה שודרה בארצות הברית בינואר 1983.
אחרי הרויאל שייקספיר קומפני הופק המחזה בשלמותו פעמיים על ידי להקות תיאטרון אמריקאיות. פסטיבל התיאטרון "The Great Lakes" חידש את המחזה ב-1982 וב-1983 בבימוים של אדוארד סטרן ורוברט לנקסטר. התיאטרון הרפרטוארי של קנזס סיטי העלה את המחזה ב-1983 בבימוים של ג'יימס אסאד ולאון רובין.
בינואר 1986 הועלה המחזה בתיאטרון רויאל שייקספיר בסטרטפורד-אפון-אייבון. הפקה שנייה בברודוויי הוצגה מ-24 באוגוסט 1986 עד 12 באוקטובר 1986 בתיאטרון ברודהרסט והייתה מועמדת לפרס טוני להפקה המחודשת הטובה ביותר.
על אף ההצלחה של המחזה, בגלל אורכו וצוות השחקנים הגדול שנדרש, מיעטו לחדש אותו. ב-2006 הכין המחזאי אדגר גרסה מקוצרת של המחזה עבור פסטיבל התיאטרון בצ'יצ'סטר. הפקה זו הוצגה בדצמבר 2007 ובינואר 2008 בתיאטרון גילגוד בווסט אנד. גרסה זו הופקה בארצות הברית בפסטיבל שייקספיר בקליפורניה, והוצגה בתיאטרון "ליריק סטייג' קומפני" בבוסטון מאוקטובר עד דצמבר 2010.
פרסים ומועמדויות

1980 פרסי אוליבייה: מחזה השנה; במאי השנה; מעצב השנה; שחקן השנה במחזה חדש לרוג'ר ריס; שחקן השנה בתפקיד משנה לדייוויד תרלפול; שחקנית השנה בתפקיד משנה לסוזן ברטיש
1982 פרסי טוני: המחזה הטוב ביותר, ההופעה הטובה ביותר בתפקיד ראשי במחזה לרוג'ר ריס
1982 חוג מבקרי התיאטרון של ניו יורק: פרס למחזה הטוב ביותר
1987 פרס טוני להפקה מחודשת של מחזה הטובה ביותר
לקריאה נוספת

The Nicholas Nickleby Story: The Making of the Historic Royal Shakespeare Company Production by Leon Rubin
הערות שוליים

1 2  Staff. "The Life and Adventures of Nicholas Nickleby". Internet Broadway Database. Broadway League. נבדק ב-13 באוקטובר 2008. {{cite web}}:  (עזרה)
↑  "The Life and Adventures of Nicholas Nickleby". Internet Broadway Database. נבדק ב-13 באוקטובר 2008. {{cite web}}:  (עזרה)
↑  "Calshakes past productions". אורכב מ-המקור ב-2012-02-29. נבדק ב-2016-11-05.
↑  Staff (24 באפריל 2008). "Olivier Winners 1980". The Society of London Theatre. נבדק ב-13 באוקטובר 2008. {{cite web}}:  (עזרה)
| פרס טוני למחזה הטוב ביותר |
| --- | --- | --- |
| 1975−1948 | מר רוברטס (1948) • מותו של סוכן (1949) • מסיבת הקוקטייל (1950) • השושנה המקועקעת (1951) • ‏The Fourposter‏ (1952) • ציד המכשפות (1953) • בית התה של ירח אוגוסט (1954) • שעות גורליות (1955) • יומנה של אנה פרנק (1956) • מסע ארוך אל תוך הלילה (1957) • זריחה בקמפובלו (1958) • ‏J.B.‏ (1959) • עושת הנפלאות (1960) • בקט (1961) • אדם לכל עת (1962) • מי מפחד מווירג'יניה וולף? (1963) • לותר (1964) • הנושא היה שושנים (1965) • מארה סאד (1966) • הביתה (1967) • רוזנקרנץ וגילדנשטרן מתים (1968) • התקווה הלבנה הגדולה (1969) • ‏Borstal Boy‏ (1970) • ‏Sleuth‏ (1971) • ‏Sticks and Bones‏ (1972) • שנת האליפות ההיא (1973) • ‏The River Niger‏ (1974) • אקווס (1975) |  |
| 2000−1976 | ‏Travesties‏ (1976) • תיבת הצללים (1977) • דה (1978) • איש הפיל (1979) • ילדים חורגים לאלוהים (1980) • אמדאוס (1981) • חייו והרפתקאותיו של ניקולס ניקלבי (1982) • סיפור אהבה בשלושה פרקים (1983) • הדבר האמיתי (1984) • טירונות בלוז (1985) • אני לא רפפורט (1986) • גדרות (1987) • מ. באטרפליי (1988) • היידי, יומן חיים (1989) • ענבי זעם (1990) • אבודים ביונקרס (1991) • רוקדים בלונאסה (1992) • מלאכים באמריקה: המילניום מגיע (1993) • מלאכים באמריקה: פרסטרויקה (1994) • ‏אהבה! אומץ! חמלה!‏ (1995) • מאסטר קלאס (1996) • ‏The Last Night of Ballyhoo‏ (1997) • אמנות  (1998) • ‏Side Man‏ (1999) • קופנהגן (2000) |  |
| 2001 ואילך | הוכחה (2001) • העז, או מי זאת סילביה? (2002) • ‏Take Me Out‏ (2003) • אני אשתי של עצמי (2004) • ספק: משל (2005) • נערי ההיסטוריה (2006) • חוף אוטופיה (2007) • אוגוסט: מחוז אוסייג' (2008) • אלוהי הקטל (2009) • אדום (2010) • סוס מלחמה (2011) • קלייבורן פארק (2012) • וניה, סוניה, מאשה ושפיץ (2013) • לאורך כל הדרך (2014) • המקרה המוזר של הכלב בשעת לילה (2015) • בני האדם (2016) • אוסלו (2017) • הארי פוטר והילד המקולל (2018) • ‏The Ferryman‏ (2019) • הירושה (2021) • טרילוגיית ליהמן (2022) • לאופולד-שטאט (2023) ‏•‏‏ Stereophonic ‏(2024) |  |
טוסם אסן

טוסם אסן היא קבוצת כדוריד מהליגה הגרמנית השנייה, מהעיר אסן, גרמניה.
קבוצת המועדון מחזיקה בשלוש אליפויות, שלושה גביעים, וגביע הווינר קאפ האירופאי, בהם טריפל אחד (זכייה בשלושת התארים ב-1989).
עד עונת 2008/09, שיחקה הקבוצה בליגה הראשונה בגרמניה. את העונה הזו סיימה במקום האחרון (המקום ה-18), עם מאזן של ניצחון ותיקו בלבד וירדה לליגה השנייה.
בעונת 2011/2012, טוסם אסן חזרה לבונדסליגה לאחר שעלתה ליגה בקלות.
הישגים ותארים

אליפות גרמניה: 1986,1987,1989
גביע המדינה הגרמני: 1989, 1994, 2005
ליגת האלופות בכדוריד: סגנית ב-1988
EHF ווינר קאפ: 1989
EHF קאפ: 2005
EHF צ'אלנג' קאפ: 1994
חלק (יחידת מידה)

חלק הוא יחידת זמן המשמשת לחישוב החודשים, התקופות, והשנים בלוח העברי. כל חלק הוא 1/1,080 משעה ושווה ערך לשלוש שניות ושליש.
הסיבה לחלוקת השעה ל-1,080

הרמב"ם מסביר את הסיבה שהחכמים חילקו את השעה דווקא ל-1,080, מכיוון שמספר זה מתחלק במספרים רבים:
ולמה חלקו השעה למניין זה. לפי שמניין זה יש בו חצי ורביע ושמינית ושליש ושתות ותשע וחומש ועישור
הסברו של הרמב"ם עדיין לא מיישב מדוע לא חילקו ל-360, מספר שגם הוא מתחלק לכל המספרים הללו.
יש שהסבירו שחלוקה זו נוצרה במיוחד עבור חישוב מולד הירח הממוצע. האסטרונום קידינו (אנ') הכשדי חישב את המולד הממוצע: 29,31,50,8,20 על בסיס 60. חז"ל שלא היו רגילים בחלוקה לשישים תרגמו את החשבון ל"חלקים". אילו היה החשבון כ"ט י"ב תשצ"ב היו יכולים לחלק את השעה ל-15 חלקים בלבד ולציין את המולד הממוצע - עשרים ותשעה ימים ומחצה ושני שלישי שעה וחלק אחד, אך כדי לתרגם את חישובו של קידינו בצורה מדויקת הוצרכו לחלק ל-1,080 ולקבוע את החישוב: עשרים ותשעה יום ומחצה ושני שלישי שעה ו-73 חלקים.
כמו כן ייתכן שהחלקים המוזכרים אינם חלקי שעה שחולקה ל-1,080, אלא חלקי שליש שעה שחולקה ל-360 - מספר שהיה חשוב בשיטת הספירה הבבלית ועל פיו חולק המעגל ל-360 מעלות.
לפי אוטו נויגבאואר, יחידת האורך הבבלית הקטנה שֶׁה (=גרעין שעורה) קיבלה בתקופה הסלאוקית והפרתית משמעות של 1/1080 באטרונומיה הבבלית וממנה עברה ליהודים. מקרה דומה הוא המילה פונדיון שבמקורה היא מטבע ובתקופת הגאונים שימשה במשמעות של 1/12.
בהגות היהודית

על פי מסורות מסוימות יששכר המקראי עלה לרקיע ומשם למד את החלוקה ל-1,080. בכך הסבירו את הפסוק "וּמִבְּנֵי יִשָּׂשכָר יוֹדְעֵי בִינָה לַעִתִּים לָדַעַת מַה יַּעֲשֶׂה יִשְׂרָאֵל". המילה "עתים" עולה בגימטריה 1,080 אם מחשבים את האות ם כ-600.
בספרות הקבלה מוסבר כי המקור ל-1,080 נובע מהאפשרות ליצור מהשם יהוה 1,080 צירופים. על פי הקבלה בכל "חלק" העולם נוצר מחדש ושולט בעולם צירוף אחר של שם יהוה. כל חלק מקביל גם לנשימה אחת שהאדם נושם, (18 נשימות בדקה) וכך מתבטאת יצירתו מחדש בכל רגע. המספר 1,080 הוא בגימטריה 5 פעמים גבורה או פעם אחת תפארת עם הכולל.
בספר רזיאל המלאך מוסבר הפסוק ”צוּר יְלָדְךָ תֶּשִׁי” (ספר דברים, פרק ל"ב, פסוק י"ח) באמצעות גימטריה של מספר החלקים במשך היריון רגיל (3/4 שנה יוליאנית = 7,100,460 חלקים - 710 [=תש"י] ריבוא ועוד פחות מחצי שעה).
ראו גם

מולד הלבנה
לקריאה נוספת

מרדכי ארן, חקרי רמזים במספר תתר"ף, מקבציאל ל"ד, עמודים 465 - 456
הערות שוליים

↑  שולמית אליצור, פיוטי רבי פינחס הכהן, עמוד 643. צילום כתב היד באתר הספרייה הלאומית.
↑  אבן עזרא על ספר שמות, פרק י"ב, פסוק ב'
↑  כמו החשבון עליו מבוסס לוח השנה המוסלמי.
↑  או עשרים ותשעה ימים ומחצה ו-11 חלקים.
↑  על פי הרב אברהם בר חייא, ספר העיבור מאמר ב' שער ב', וביאור הגר"א אורח חיים סוף הלכות ראש חודש
↑  From Assyriology to Renaissance Art, בתוךProceedings of the American Philosophical Society, כרך 133, חוברת 3 (ספטמבר 1989), עמוד 391.
↑  תשובות הגאונים, מאת אברהם אליהו הרכבי, סימן שפ"ו.
↑  הרב אברהם זכות בספר יוחסין עמוד 74 בשם "ברייתא של שמואל"
↑  ספר דברי הימים א', פרק י"ב, פסוק ל"ג
↑  ערבי נחל פרשת בראשית.
↑  s:עשרה מאמרות מאמר אם כל חי א יד
↑  פירוש רבנו בחיי על ספר ויקרא, פרק י"ט, פסוק ד'.
↑  בשל"ה בשער האותיות אות ה', ובליקוטי הגר"א על ספר יצירה  מובאות מספר שיטות איך מחשבים את 1,080 הצירופים.
↑  נפש החיים שער א' פרק ב' בהגהה.
↑  ראשית חכמה, שער היראה פרק י'.
↑  שער הכוונות דרושי ראש השנה דרוש ו'.
↑  דף ט"ז עמוד ד' במהדורת גרוסוורדיין ה'תש"ד
| מידות, שיעורים ומשקלות בהלכה |
| --- | --- | --- |
| מידות אורך | אצבע • סיט • טפח • זרת • אמה • ריס • מיל • פרסה |  |
| מידות נפח | כור • לתך • איפה • סאה • הין • עשרון • קב • לוג • מלוא לוגמיו • רביעית • כביצה • ככותבת • כגרוגרת • כזית • משורה • קורטוב • כעדשה |  |
| מידות מטבעות | כיכר של קודש • כיכר של חול • מנה • דינר זהב • סלע • שקל • זוז (דינר כסף) • סלע מדינה (טרפעיק) • מעה • פונדיון • איסר • מסמס • קונטרק • פרוטה |  |
| מידות שטח | בית כור • בית לתך • בית סאה • בית קב • בית רובע |  |
| מידות זמן | חלק • שיתין נשמין • תוך כדי דיבור • כדי אכילת פרס • כדי הילוך • שעה זמנית • מעת לעת |  |